Boek: ‘Kodachrome’ – Tom DreyerOm die skryfsels in Kodachrome, wat deur Tom Dreyer geskryf is, te lees, is soos die oomblik wanneer jy ŉ 3D-bril opsit: Alles lyk opeens anders, die wêreld is op sy kop gedraai, oral knetter moontlikhede. Dreyer het die vermoë om op hierdie manier te sien en om die leser só te laat sien. Dit is ŉ wonderbaarlike mengelmoes van alledaagse én fantasmagoriese objekte soos ŉ vingerhoed, ŉ verdwaalde los skroefie, ŉ geel badeendjie op die vloer van ŉ afdelingswinkel, Napoleon en sy jaggeselskap wat op die vlug slaan voor ŉ spul mak hase, die klankeffekte in Star Wars, ŉ intakte beesoog in die pad, meerminne, ŉ mimeerkunstenaar, Noorderligte, monsters, vampiere, salmanders en ander. Die uitgewer meen Dreyer, wat ook digter is, mors nie met woorde nie en sy gedagtes is elegant. Dreyer se roman Stinkafrikaners is in 2001 met die Eugene Marais-prys vir letterkunde bekroon. Hy het in 2007 sy debuut as kortverhaalskrywer gemaak met die bundel, Polaroid. Sy werk as vryskutjoernalis verskyn onder meer in Beeld, De Kat en Insig. As digter debuteer hy in Nuwe stemme I en van sy gedigte word ook deur Gerrit Komrij in die bloemlesing Die Afrikaanse poësie in ŉ duisend en enkele gedigte opgeneem. Uitgewer: Protea Boekhuis Prys: R275,00* *Prys onderworpe aan verandering Koop die boek by Graffiti Boeke